དེ་ནས་ཨ་ཆེན་ཧོར་གྱི་འབུམ་དམག་དེ་ཡང་བྱང་ཆུ་ལུང་ན་ཁྲ་གོང་མ་ལ་བབས་ཏེ་རི་དྭགས་ཤ་བ་དང་།གནའ་བ།དགོ་བ།གཙོད།གཉན།ཆེ་བ་རྐྱང་འབྲོང་བཅས་བསད་ནས་ལོངས་སྤྱོད་ཅིང་ཞགས་གཉིས་སོང་བ་ན།དམ་འཇང་གི་དམག་དཔུང་ཡང་སླེབས་ནས་བྱང་ཆུ་ལུང་ན་ཁྲའི་གཡས་ཟུར་དུ་གུར་སྔོན་པོ་ནམ་མཁའི་མདོག་ཅན་ཕུབ་ཅིང་།རྒྱབ་རུ་དང་མདུན་རུ།གཡས་རུ་དང་གཡོན་རུ་བཅས་ཚང་མ་སྒྲིག་བཀོད་ལྟར་འཁོད་པ་དང་།འཇང་ཕྲུག་གཡུ་ལྷ་ཐོག་འགྱུར་དེ་འཇིགས་པའི་ཆས་བཅོ་བརྒྱད་ཀྱིས་སྤྲས་ནས་ཕྱི་ནང་བརགསུམ་བློན་པོ་ཉེར་གཅིག་གིས་བསྐོར་ནས་འདུག་གོ།ཕྱི་ཉིན་གྱི་རྟ་ཡི་དུས་སུ་ལྷོ་ཕྱོགས་མོན་གྱི་དམག་དཔུང་དེ་ཆུ་སྣ་བརྡོལ་བ་བཞིན་མོན་དུང་སྐྱོང་སྟག་ལྷ་ཁྲི་དཀར་བློན་པོ་སུམ་བརྒྱས་བསྐོར་ནས་སླེབས།ཨ་ཆ་འབའ་དང་སྟག་གཟིག་གི་དམག་དཔུང་དེ་ཡང་ཆར་སྤྲིན་འཁྲིགས་པ་བཞིན་དུ་ནང་བློན་ཞལ་དཀར་ལྡན་པ་དེ་བློན་པོ་ཉིས་བརྒྱས་བསྐོར་ནས་ཐོན།དེ་ནས་རིམ་བཞིན་ནག་པོ་བདུད་དང་ཁ་ཆེ་བཅས་རྫོང་ཆེན་དག་གི་དཔུང་དམག་ཁ་བ་བུ་ཡུག་འཚུབ་པ་བཞིན་སྒར་གྲལ་བསྒྲིགས་ནས་དགུང་ཨ་སྔོན་དུ་བས་གཡོགས་ལེ།ས་གཞི་དམག་གིས་བཀང་ལེ།ཕོ་དཔའ་བོས་མཐོང་ན་ཡིད་སེམས་དགའ་ལེ།སྡར་མས་རིག་ན་སྒྱིད་པ་འདར་ལེ།ས་དོག་མོས་མ་ཐེག་འཁུན་སྒྲ་ཤོར་ལེ་བཅས་ལྟ་བ་མིག་གིས་མི་བཟོད།ཉན་པ་རྣ་ཡིས་མི་ཚུགས་པ་ཞིག་བྱས་ནས་ཨ་གྲགས་ཀྱི་ཡུལ་ལ་ཆས་སོ།།